KIRJALLINEN KYSYMYS E-1369/01

esittäjä(t): Gary Titley (PSE) komissiolle

(7. toukokuuta 2001)

Aihe: Puolustushankinnat

Voiko komissio tehdä selkoa siitä, millaisia määräyksiä sovelletaan komission puolustushankintoina pitämiin hankintoihin? Puolustushankintoihin kuuluvat mielestäni univormut, saappaat, muonitusjärjestelyt jne.

Frederik Bolkesteinin komission puolesta antama vastaus

(19. heinäkuuta 2001)

Sekä puolustukseen liittyvät että muiden alojen julkiset hankinnat on tehtävä julkisia hankintoja koskevissa direktiiveissä säädettyjen hankintamenettelyjen mukaisesti.

Julkisia hankintoja koskevien sopimusten tekomenettelyjen yhteensovittamisesta on annettu kolme direktiiviä, joita sovelletaan tavarahankintoihin, rakennusurakoihin ja palveluhankintoihin.(1) Komissio antoi 10. toukokuuta 2000 ehdotuksen Euroopan parlamentin ja neuvoston direktiiviksi julkisia tavara- ja palveluhankintoja sekä julkisia rakennusurakoita koskevien sopimusten tekomenettelyjen yhteensovittamisesta.(2) Tällä direktiiviehdotuksella yhdistettäisiin edellä mainitut kolme direktiiviä yhteen tekstiin.

Julkisia hankintoja koskeviin sopimusten tekomenettelyihin, jotka sisältyvät jokaiseen edellä mainittuun direktiiviin, kuuluu yleinen tai rajoitettu tarjouskilpailu sekä neuvottelumenettely (erikseen luetelluissa tapauksissa), joista julkaistaan ennalta hankintailmoitus Euroopan yhteisöjen virallisessa lehdessä. Kussakin direktiivissä säädetään joistakin erityistapauksista ja poikkeuksista. Esitetyn kysymyksen yhteydessä on syytä tarkastella lähemmin kahta tapausta: EY:n perustamissopimuksen 296 artiklan (ent. 223 artikla) mukaisia hankintoja sekä salaisiksi julistettuja tai erityisiä turvatoimenpiteitä edellyttäviä sopimuksia tai valtion keskeisiin turvallisuusetuihin liittyviä sopimuksia.

Koska sopimuksiin sovelletaan EY:n perustamissopimuksen 296 artiklaa, poikkeama julkisia hankintoja koskevissa direktiiveissä säädetyistä sopimuksentekosäännöistä on mahdollinen (tavaranhankintadirektiivin 93/36/ETY 3 artikla ja palveluhankintadirektiivin 92/50/ETY 4 artikla).

EY:n perustamissopimuksen 296 artiklassa säädetään:

1. Tämän sopimuksen määräykset eivät estä soveltamasta seuraavia sääntöjä:

a) mikään jäsenvaltio ei ole velvollinen antamaan tietoja, joiden ilmaisemisen se katsoo keskeisten turvallisuusetujensa vastaiseksi;

b) jokainen jäsenvaltio voi toteuttaa toimenpiteet, jotka se katsoo tarpeellisiksi keskeisten turvallisuusetujensa turvaamiseksi ja jotka liittyvät aseiden, ammusten ja sotatarvikkeiden tuotantoon tai kauppaan; nämä toimenpiteet eivät kuitenkaan saa heikentää sellaisten tuotteiden kilpailun edellytyksiä yhteismarkkinoilla, joita ei ole tarkoitettu nimenomaan sotilaalliseen käyttöön.

2. Neuvosto voi yksimielisesti komission ehdotuksesta muuttaa luetteloa, jonka se on vahvistanut 15 päivänä huhtikuuta 1958 tuotteista, joihin sovelletaan 1 kohdan b alakohtaa.

Perustamissopimuksen 296 artiklassa ei rajoiteta yhteisön toimivaltaa ratione materiae, koska 1 kohdan b alakohdassa käytetään ilmausta voi toteuttaa.

Lisäksi 296 artiklan mukaiseen poikkeukseen sovelletaan EY:n perustamissopimuksen 298 artiklan (ent. 225 artikla) määräyksiä. Kyseisessä artiklassa säädetään, että 296 artiklan soveltaminen ei saa vääristää kilpailua ja että komissio tai jäsenvaltio voi, jos se katsoo, että jokin jäsenvaltio käyttää väärin 296 artiklassa tarkoitettuja valtuuksia, saattaa asian suoraan yhteisön tuomioistuimen käsiteltäväksi.

Tuomioistuin on 16. syyskuuta 1993 antamassaan tuomiossa(3) tulkinnut suppeasti 296 artiklan soveltamista ja viittaa aiempaan oikeuskäytäntöönsä(4). Se katsoo, että 296 artiklan mukaista poikkeusta soveltavan jäsenvaltion tehtävänä on osoittaa, että toteutetut toimenpiteet ovat tarpeen valtion keskeisten turvallisuusetujen turvaamiseksi ja että yhteisön oikeuden noudattaminen vaarantaisi kyseiset edut.

Julkisista hankinnoista annettuja kolmea direktiiviä (tavaranhankintadirektiivin 93/36/ETY 2 artiklan b kohta, rakennusurakkadirektiivin 92/37/ETY 4 artiklan 2 kohta ja palveluhankintadirektiivin 92/50/ETY 4 artiklan 2 kohta) ei sovelleta tavaroiden, rakennusurakoiden ja palvelujen hankintaa koskeviin sopimuksiin, jotka on julistettu salaisiksi tai joiden toteuttaminen edellyttää kyseisessä jäsenvaltiossa voimassa olevien lakien, asetusten tai hallinnollisten määräysten mukaisia erityisiä turvatoimia, taikka jos kyseisen jäsenvaltion keskeiset turvallisuusedut sitä vaativat.

Vaikka nämä poikkeukset direktiivin soveltamisesta eivät liity tiettyyn alaan tai hankintaviranomaiseen ja vaikka on mahdollista, että tietyissä tapauksissa direktiiveissä säädettyjen julkisia hankintoja koskevien sopimusten tekomenettelyjen soveltamatta jättäminen olisi oikeutettua maanpuolustukseen liittyvissä hankinnoissa, tuomioistuimen tulkinta on suppea, ja hankintaviranomaisen on osoitettava, että toimenpide on perusteltu(5).

Mitä tulee arvoisan parlamentin jäsenen mainitsemiin hankintoihin, ensi näkemältä ei vaikuta siltä, että ne jäisivät julkisia hankintoja koskevien direktiivien soveltamisalan ulkopuolelle 296 artiklan tai edellä mainittujen poikkeuksien perusteella.

(1) Julkisia tavarahankintoja koskevien sopimustentekomenettelyjen yhteensovittamisesta 14 päivänä kesäkuuta 1993 annettu neuvoston direktiivi 93/36/ETY, EYVL L 199, 9.8.1993; Julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annettu neuvoston direktiivi 93/37/ETY, EYVL L 199, 9.8.1993; Julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettu neuvoston direktiivi 92/50/ETY, EYVL L 209, 24.7.1992.

(2) EYVL C 29, 30.1.2001.

(3) Asia 414/97 Euroopan yhteisöjen komissio v. Espanjan kuningaskunta.

(4) Asia 222/84, Johnston, tuomio 15.5.1986.

(5) Asia 3/88, atk-ala, tuomio 5.12.1989.